МЕТАДЫЧНАЯ РАСПРАЦОЎКА

**СВАЯ ГУЛЬНЯ**

**“ДЗЯРЖАЎНЫЯ СІМВАЛЫ МАЁЙ РАДЗІМЫ”**

**Мэта** – папулярызацыя дзяржаўных сімвалаў Рэспублікі Беларусь.

**Задачы:**

пашырыць веды пра дзяржаўныя сімвалы Рэспублікі Беларусь;

фарміраваць уменне працаваць у мікрагрупах, развіваць памяць і лагічнае мысленне вучняў;

выхоўваць паважлівыя адносіны да дзяржаўнай сімволікі.

**Удзельнікі:** вучні 7–9 класаў.

**Форма правядзення:** інтэрактыўная інтэлектуальная гульня.

**Месца правядзення:** каля стэнда “Дзяржаўная сімволіка Рэспублікі Беларусь”.

**Абсталяванне:** мультыборд, прэзентацыя гульні (Power Point), мяшэчак з жэтонамі, чорная скрыня, падарункі ўдзельнікам.

**ХОД ГУЛЬНІ**

─ Добры дзень усім, хто знайшоў час завітаць на наша мерапрыемства.

А чаму яно прысвечана, вы зразумееце, калі адгадаеце загадкі.

Ёсць важная песня ў нашай краіны.

Пачуўшы яе, мы ўстаць усе павінны.

Адзінству людзей у ёй спяваецца слава,

І ўсхваляецца наша дзяржава. *(Гімн.)*

Калі пайшлі мы на парад,

Яго нёс мой старэйшы брат.

Нам нельга без яго ніяк,

Бо гэта беларускі … *(сцяг.)*

Ён дапаўняе гімн і сцяг.

У краіне ён – галоўны знак.

Святыя сімвалы ён мае.

Як ён завецца? Хто з вас знае? *(Герб.)*

─ Герб, сцяг, гімн… А што яны складаюць цалкам? (Дзяржаўную сімволіку.) Так, сапраўды, гэта дзяржаўная сімволіка нашай краіны, якая мае прыгожую назву – Беларусь.

*Вучань чытае на памяць верш Ю. Свіркі “Твая Беларусь”.*

На карце вялікага свету

Яна як кляновы лісток,

Песня гарачага лета,

Крынічнай вады глыток.

Мяжуе з Польшчай, Украінай,

Расіяй, Латвіяй, Літвой

Твой родны край, твая Айчына,

Жыццё тваё і гонар твой.

I ты яе запомні імя,

Як неба, сонца і зару.

Твая зямля, твая Радзіма

Названа светла: Беларусь!

─ Сёння мы з вамі пагуляем у інтэлектуальную гульню “Дзяржаўныя сімвалы маёй Радзімы” і праверым, як вы ведаеце дзяржаўную сімволіку Рэспублікі Беларусь.

*(Прадстаўленне каманд.)*

─ На працягу ўсёй гульні, кожная каманда будзе набіраць балы. Пасля таго як скончыцца гульня, журы падлічыць вашы балы. У якасці журы будуць выступаць.....

*(Прадстаўленне журы.)*

─ На слайдзе вы бачыце поле інтэлектуальнай гульні з тэматычнымі назвамі (Дадатак).

|  |  |  |  |  |  |
| --- | --- | --- | --- | --- | --- |
| **Лічбы і даты** | **10** | **20** | **30** | **40** | **50** |
| **Герб** | **10** | **20** | **30** | **40** | **50** |
| **Сцяг** | **10** | **20** | **30** | **40** | **50** |
| **Гімн** | **10** | **20** | **30** | **40** | **50** |

Лічбы – гэта вашы балы, вы выбіраеце тэму і кошт пытання.

10 і 20 – гэта вельмі лёгкія пытанні, 30 і 40 – больш складаныя, 50 – вельмі складаныя.

Калі вы адказваеце на пытанне правільна, то зарабляеце пэўную колькасць балаў.

Засталося толькі высветліць, хто пачне гульню. Выцягніце з мяшэчка жэтон. Першай пачне тая каманда, якая выцягне жэтон чырвонага колеру.

*(Вучні па чарзе выцягваюць жэтоны. Потым адзін з удзельнікаў каманды падыходзіць да мультыборда, выбірае тэматыку і кошт пытання, клікае па лічбе. Пытанне зачытваецца ўслых. )*

**Пытанні і адказы інтэлектуальнай гульні:**

**Лічбы і даты**

**10 –** Якую частку шырыні сцяга займае чырвонае палатно? *(2/3 шырыні сцяга.)*

**20 –** Якую частку даўжыні сцяга займае арнамент? *(1/9.)*

**30 –** Назавіце прапарцыянальныя адносіны шырыні сцяга да яго даўжыні? *(1:2)*

**40 –** Калі ў нашай краіне адзначаецца Дзень Дзяржаўнага герба і Дзяржаўнага сцяга Рэспублікі Беларусь? *(2-я нядзеля мая (кожны год).)*

**50 –** Калі адбылося ўрачыстае адкрыццё Плошчы сцяга ў горадзе Мінску? *(2 ліпеня 2013 года.)*

**Герб**

**10 –** Выявы якіх раслін змяшчае Дзяржаўны герб Рэспублікі Беларусь? *(Лён, канюшына, жыта.)*

**20 –** Назавіце дату апошняга змянення выявы Дзяржаўнага герба Рэспублікі Беларусь. *(4 студзеня 2021 года.)*

**30 –** Што сімвалізуе 5 промняў Чырвонай зоркі на Дзяржаўным гербе Рэспублікі Беларусь? *(Сувязь, сяброўства людзей усіх пяці кантынентаў планеты Зямля; дружалюбны характар нашага народа.)*

**40 –** Дзяржаўны герб Рэспублікі Беларусь мае вялікае афіцыйнае значэнне, таму яго нельна свабодна выкарыстоўваць. Якім асобам дазваляецца размяшчаць выяву Дзяржаўнага герба Рэспублікі Беларусь на візітных картках? *(Дзяржаўным служачым.)*

**50 –** Каму забараняецца выкарыстанне Дзяржаўнага герба Рэспублікі Беларусь у якасці асновы афіцыйных геральдычных сімвалаў? *(Забараняецца выкарыстанне ў якасці эмблем рэспубліканскіх дзяржаўна-грамадскіх аб’яднанняў, палітычных партый, прафесійных саюзаў, іншых грамадскіх аб’яднанняў, саюзаў (асацыяцый), фондаў, Беларускай натарыяльнай палаты, беларускай Рэспубліканскай калегіі адвакатаў, Беларускай гандлёва-прамысловай палаты, Палаты падатковых кансультантаў, пастаянна дзеючых трацейскіх судоў, створаных у якасці некамерцыйных арганізацый, прыватных устаноў адукацыі.)*

**Сцяг**

**10 –** Які колер Дзяржаўнага сцяга Рэспублікі Беларусь сімвалізуе сабой маральную чысціню і мудрасць? *(Белы.)*

**20 –** Што сімвалізуе арнамент? *(Даўнюю культуру народа, духоўнае багацце, адзінства.)*

**30 –** Якога колеру павінна быць дрэўка (флагшток), на якое прымацоўваецца Дзяржаўны сцяг Рэспублікі Беларусь? *(Залацістага (охра).)*

**40 –** Назавіце абавязковую ўмову размяшчэння сімволікі, калі неабходна падняць або ўстанавіць Дзяржаўны сцяг Рэспублікі Беларусь і сцяг іншай дзяржавы. *(Дзяржаўны сцяг Рэспублікі Беларусь павінен быць падняты або ўстаноўлены з правага боку, а сцяг іншай дзяржавы – з левага, калі стаяць тварам да іх.)*

**50 –** У дні жалобы, абвешчаныя Прэзідэнтам Рэспублікі Беларусь, Дзяржаўны сцяг Рэспублікі Беларусь устанаўліваецца ў жалобным афармленні. Апішыце гэта афармленне. *(У гэтым выпадку да верхняй часткі дрэўка Дзяржаўнага сцяга Рэспублікі Беларусь прымацоўваецца стужка чорнага колеру, даўжыня якой роўная даўжыні палотнішча сцяга. Дзяржаўны сцяг Рэспублікі Беларусь, усталяваны на флагштоку, прыспускаецца на 1/3 даўжыні флагштока.)*

**Гімн**

**10 –** Назавіце радкі Дзяржаўнага гімна Рэспублікі Беларусь, якія паўтараюцца тройчы.

*(Слаўся, зямлі нашай светлае імя,*

*Слаўся, народаў братэрскі саюз!*

*Наша любімая маці-Радзіма,*

*Вечна жыві і квітней, Беларусь!)*

**20 –** Аўтар тэксту Дзяржаўнага гімна Рэспублікі Беларусь Уладзімір Іванавіч Карызна выкарыстаў фрагменты папярэдняга тэксту гімна. Хто быў яго аўтарам? *(Міхаіл (Міхась) Клімковіч)*

**30 –** Назавіце імя, імя па бацьку і прозвішча аўтара музыкіДзяржаўнага гімна Рэспублікі Беларусь. *(Нестар Фёдаравіч Сакалоўскі.)*

**40 –** Як павінны слухаць афіцыйнае выкананне Дзяржаўнага гімна Рэспублікі Беларусь мужчыны, якія не з’яўляюцца ваеннаслужачымі? *(Стоячы, без галаўнога ўбора.)*

**50 –** Прывакальным і вакальна-інструментальным выкананні Дзяржаўны гімн Рэспублікі Беларусь павінен гучаць цалкам, а як ён можа гучаць пры інструментальным выкананні? *(Дапушчальна частковае выкананне – праігрываецца запеў і прыпеў адзін раз.)*

─ А зараз мы з вамі вызначым “Самага знаходлівага” з кожнай каманды. Гэты конкурс для кожнага з вас. Той, хто справіцца з заданнем, перадае свой ліст з адказамі для праверкі журы.

**Заданне ўдзельнікам:**

Запішыце на лістку паперы 10 назваў беларускіх гарадоў, 10 назваў беларускіх рэчак і 5 назваў беларускіх азёр.

─ Пакуль журы падводзіць вынікі гульні, а ўдзельнікі спаборнічаюць за тытул “Самага знаходлівага”, прапаную заданне гледачам.

*(Вучань прыносіць чорную скрыню.)*

**Заданне гледачам:**

У чорнай скрыні знаходзіцца прадмет, з якім павінен выкарыстоўвацца Дзяржаўны сцяг Рэспублікі Беларусь пры цырымоніях і іншых урачыстых мерапрыемствах. Назавіце гэты прадмет, яго форму і матэрыял, з якога ён зроблены. *(Наканечнік ромбавіднай формы з выявай 5-канцовай зоркі з металу жоўтага колеру.)*

*(Пераможца гульні з гледачамі атрымлівае прыз.)*

*(Журы падводзіць вынікі гульні, вызначае “Самага знаходлівага” ўдзельніка, узнагароджвае канкурсантаў.)*

─ Закончыць наша мерапрыемства мне хочацца радкамі варша Рыгора Барадуліна:

Быць Беларусам —

Гэта значыць

Свайго ні гуку не забыць,

Усё чужое перайначыць,

Каб Беларусі вечнай быць!

Быць Беларусам —

Гэта значыць

За родны край згараць на дым,

Па-беларуску чуць і бачыць

На гэтым свеце і на тым.

Дадатак

**Поле інтэлектуальнай гульні**



Настаўнік беларускай мовы і

літаратуры ДУА

“Гімназія г. Мсціслава”

Мядзведская І.М.